**John Dow Fisher Gilchrist** , nado en Anstruther, concello de Fife, Escocia en 1866 e finado o 22 de outubro de 1926 na Cidade do Cabo, Suráfrica, foi un ictiólogo surafricano de orixe escocesa.

Estableceu a ictioloxía como disciplina científica en Suráfrica. Foi fundamental no desenvolvemento da bioloxía mariña neste país africano e da súa industria pesqueira con base científica.

Traxectoria
-----------

Gilchrist fixo os seus estudos primarios na súa localidade natal, e os secundarios no *Madras College* de St Andrews. Estudo na Universidade de St Andrews e na Universidade de Edimburgo, graduándose como *Bachelor of Science* (BSc) e como *Master of Arts* (MA). Obtivo unha bolsa de estudos para escolares na Exposición de 1851 para estudos e investigacións avanzadas, o que lle permitiu estudar a alimentación dos peixes mariños. Despois de máis estudos realizados na Universidade de Múnic e na de Zúric, acadou o título de doutor en Xeoloxía en 1894 na Universidade de Iena (Alemaña).

Gilchrist estudou bioloxía mariña en Nápoles, Mónaco e na illa de Man antes de volver a ensinar zooloxía na Universidade de Edimburgo. Durante este tempo traduciu ao inglés *Monismus als Band zwischen Religion und Wissenschaft*, de Ernst Haeckel, en dous volumes titulados por separado, *Monism as Connecting Religion and Science* en 1894, e, así mesmo de Haeckel, *Confessions of faith of a man of science* (Confesións de fe dun home de ciencia) en 1903.

Pouco despois desprazouse a Suráfrica, onde ocupou o primeiro posto de director do *Marine Biological Survey* desde 1896 a 1907. Pechada por falta de fondos, a institución retomou as súas actividades cun novo nome en 1920; as expedicións realizáronse no barco baleeiro a vapor *SS Pickle* cedido polo almirantado.

Gilchrist describiu numerosos taxons de xéneros e especies de peixes.

Algunhas publicacións
---------------------

Gilchrist contribuíu con numerosos traballos científicos en numerosas revistas científicas, entre elas:

* *Annals of the South African Museum*,
* *Transactions of the South African Philosophical Society*,
* *Transactions of the Royal Society of South Africa*, e
* *Reports of the South African Association for the Advancement of Science*.

Ademais publicou, enmtro ourtos, os seguintes libros:

* *South African Zoology. A Text Book for the Use of Students, Teachers and Others in South Africa* (O Cabo e Pretoria, 1912).
* *The Freshwater Fishes of South Africa: Volume 11, Parts 5-6 of Annals of the South African Museum* (Trustees of the South African Museum, 1913).
* *Practical zoology for medical & junior students* (E. & S. Livingstone, 1922).

Epónimos
--------

O xénero *Gilchristella* da familia dos clupeidos foi nomeado na súa honra por Henry Weed Fowler en 1935.

Abreviatura
-----------

A abreviatura **Gilchrist** emprégase para recoñecer a John Dow Fisher Gilchrist como autoridade na descrición e taxonomía en zooloxía.

Notas
-----

1. 1 2 3  John Dow Fisher Gilchrist en Neglected Science. 2011. Consultada o 29 de setembro de 2020.
2. 1 2 3 4  Gilchrist, Dr John Dow Fisher en S2A3 Biographical Database of Southern African Science *(en inglés)*. Consultada o 28 de outubro de 2020.
3. ↑  Gilchrist, John (1894): *Monism as connecting religion and science. The confession of faith of a man of science. By Ernst Haeckel. Translated from the German by J. Gilchrist*.
4. ↑  Gilchrist, John (1903): *Confessions of faith of a man of science*. London: A. and C. Black. ISBN 978-0-5989-1538-2.
5. ↑  Gilchrist, John Dow Fisher en Office of Government Biologist, South African Museum, Cape Town, South Africa *(en inglés)*. Consultada o 28 de outubro de 2020.
6. 1 2 3  Dr. John Dow Fisher Gilchrist en *Biographical Etymology of Marine Organism Names. G* *(en inglés)*. Consultada o 28 de outubro de 2020.

|  |  |
| --- | --- |
| Control de autoridades | 
* Wd: Q15994460
* WorldCat
* VIAF: 33415620
* DeutscheBio: 1045411248
* GND: 1045411248
* ICCU: UFIV147045
* ISNI: 0000 0000 2868 8637
* LCCN: n84803128
* NLA: 36383061

 |